Betogings vlam weer op in Bagdad | Netwerk24
Deur Reuters 08 Oktober 2019 20:13
Betogings het deur die loop van Maandagaand weer in 'n deel van Bagdad, Irak, opgevlam, met minstens een beampte wat dood is.
Tog het Irak "stiller" voorgekom as in die voorafgaande week, met politici wat op soek is na maniere om die landswye opstand te beëindig.
Irak se weermag het Dinsdag gesê een lid van 'n binnelandse ministeriële mag is gedood en vier ander is beseer toe onbekende aanvallers in Sadr City, in Bagdad, losgebrand het.
Die vorige aand is 15 mense daar in opstande dood.
Meer as 110 Irakese is die afgelope week dood en 6 000 is beseer. Betogers het met veiligheidsmagte slaags geraak. Hulle dring daarop aan dat die regering verwyder word en korrupsie tot 'n einde kom.
Die geweld in Irak is die ergste sedert Irak 'n opstand van die Sunni-Moslem Islamitiese Staat-groep twee jaar gelede onder bedwang gebring het.
Die huidige betogings word beskou as die grootste toets vir Adel Abdul Mahdi, eerste minister, in sy jaarlange termyn.
Die verspreiding van geweld na Sadr City kan 'n groeiende uitdaging word. In die verlede was dit moeilik om onrus in dié distrik onder beheer te bring.
Betogers het Maandag ná sonsondergang hier byeengekom, waaronder familielede van mense wat vroeër in betogings dood is, volgens bronne in die plaaslike polisie.
Hulle het buitebande aan die brand gesteek buite die munisipale raadsaal en by die hof in Mudhafferplein, sê die polisie.
Betogers sê veiligheidsmagte het deur die loop van die week lewendige skerp ammunisie afgevuur. Joernaliste van Reuters het gesien hoe betogers gedood en beseer word deur skerpskutters wat van dakke af op die skares geskiet het.